La cinci ani după uciderea prin incendiere a Valentinei Nica, în locuinţa ei din Buzău, cei doi complici ai criminalului și-au aflat pedepsele. Unul dintre ei s-a ales cu detenție pe viață, pedeapsă mai dură decât cea primită de criminal. Cei doi mai au dreptul la recurs.
Radu Clonț și Alexandru Naum au fost trimiși în judecată, în martie 2021, pentru complicitate la omor calificat prin cruzimi. Potrivit procurorilor, Radu Clonţ şi Alexandru Naum i-au adus benzina folosită la incendierea victimei. Pe 5 martie 2024, Tribunalul Buzău a publicat decizia de condamnare a celor doi complici ai lui Cosmin Dan, cel care i-a dat foc Valentinei Nica, fosta sa iubită.
Potrivit deciziei pronunțate de magistrații buzoieni în şedinţă publică, pe 5 martie 2024, Radu Clonț a primit închisoare pe viață pentru complicitate la crimă, plus șapte ani pentru distrugere.
"În baza art.38 al.1 C.pen. cu referire la art.39 al.1 lit.a C.pen., art.45 al.3 lit.a, al.5 C.pen., aplică inculpatului Clonţ Radu Ştefan pedeapsa detenţiunii pe viaţă alături de pedeapsa complementară a interzicerii exercitării drepturilor prevăzute de art.66 al.1 lit.a, b, f, h şi k C.pen. pe o durată de 5 ani şi a pedepsei accesorii a interzicerii exercitării drepturilor prevăzute de art.66 al.1 lit.a, b, f, h şi k C.pen., începând cu data rămânerii definitive a sentinţei şi până când pedeapsa principală privativă de libertate a fost executată sau considerată ca executată", se arată în solutia pe scurt a instanței.
Alexandru Naum, cel care a condus mașina cu care s-a adus benzina într-o sticlă de plastic și a urcat apoi alături de Clonț la etajul nouă, unde locuia Valentina, a primit 19 ani pentru complicitate la omor.
"Condamnă pe inculpatul Naum Alexandru la pedeapsa de 19 ani închisoare pentru săvârşirea infracţiunii de complicitate la omor calificat la data de 23.02.2019, în dauna victimei Nica Valentina Daniela. (...) Condamnă pe inculpatul Naum Alexandru la pedeapsa de 3 ani închisoare pentru săvârşirea infracţiunii de complicitate la distrugere prin incendiere la data de 23.02.2019, în dauna persoanei vătămate Dodan Milica Katia", se menționează în sentința de condamnare.
Cosmin Dan a fost condamnat pe 30 ianuarie 2020 la 23 de ani de închisoare pentru omor cu premeditare prin cruzimi şi un an de închisoare pentru distrugere, care reprezintă o treime din pedeapsa principală.
În dimineaţa zilei de 23 februarie 2019, Cosmin Dan a mers în apartamentul fostei sale iubite asupra căreia a aruncat cu benzină dintr-o sticlă, apoi i-a dat foc cu o brichetă. Valentina Nica, de 22 de ani, a murit, apartamentul fiind cuprins de flăcări. Trupul ei a fost găsit carbonizat într-una dintre camere, după ce pompierii au stins incendiul.
Patru martori ai tragediei au fost ascultaţi de judecător, iar unul dintre ei a povestit cu lux de amănunte despre discuţiile telefonice ale lui Cosmin Dan cu prietenii săi, inclusiv momentul când acesta le-a cerut la telefon benzină cu scopul precis de a o incendia pe Valentina, dar şi despre momentele când a aruncat combustibil în dormitorul în care s-a produs tragedia.
Potrivit mărturiei, Radu Clonţ ar fi urcat în apartament să-i dea benzina, iar Alexandru Naum i-a adus-o până la uşă. Niciunul nu l-a întrebat pentru ce îi trebuie. "Nu l-am întrebat. Am crezut că-i trebuie la vreo maşină", a spus Radu Clonţ în faţa instanţei.
Acesta a mărturisit că, după ce a realizat gravitatea faptei, s-a refugiat în baie cu iubita de la acel moment a lui Cosmin Dan şi cu un alt amic, cel de la mărturia căruia au pornit acuzaţiile împotriva complicilor. Celălalt amic al criminalului, Alexandru Naum, ar fi fost sunat de Cosmin Dan să-i aducă benzina. El le-a declarat anchetatorilor că s-a speriat şi a fugit după ce a văzut că amicul lui părea hotărât să îi dea foc Valentinei.